TFEX แจงเลื่อนเทรดโกลด์ฟิวเจอร์สขนาด 10 บาท
โพสต์ทูเดย์-ตลาดอนุพันธ์ชี้แจงการเลื่อนเปิดซื้อขายโกลด์ฟิวเจอร์สขนาด 10 บาท เพื่อให้สมาคมค้าทองคำและชมรมผู้ค้าปลีกทองคำฯ ทำความเข้าใจกับผู้เกี่ยวข้องและเตรียมความพร้อมในการดำเนินธุรกิจ
12 ม.ค. 2553

โพสต์ทูเดย์-ตลาดอนุพันธ์ชี้แจงการเลื่อนเปิดซื้อขายโกลด์ฟิวเจอร์สขนาด 10 บาท เพื่อให้สมาคมค้าทองคำและชมรมผู้ค้าปลีกทองคำฯ ทำความเข้าใจกับผู้เกี่ยวข้องและเตรียมความพร้อมในการดำเนินธุรกิจ
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) จำกัด (มหาชน) ชี้แจงเกี่ยวกับการเลื่อนการเปิดซื้อขายโกลด์ฟิวเจอร์สขนาด 10 บาทว่า “ตลาดอนุพันธ์ได้มีการหารือกับสมาคมค้าทองคำและชมรมผู้ค้าปลีกทองคำแห่งประเทศไทยช่วงต้นสัปดาห์ที่ผ่านมาในประเด็นที่สมาคมฯ และชมรมฯ ได้ขอให้ TFEX พิจารณาเลื่อนการซื้อขายโกลด์ฟิวเจอร์สขนาด 10 บาท ทั้งนี้ TFEX ได้มีการชี้แจงแก่ทั้งสมาคมฯ และชมรมฯ ทราบถึงความเป็นมา เหตุผล และผลการหารือของสมาชิก TFEX รวมถึงสมาชิกผู้ค้าทองทั้ง 5 ราย โดยทุกฝ่ายล้วนเห็นตรงกันว่าการเปิดซื้อขายโกลด์ฟิวเจอร์สขนาด 10 บาท จะเป็นการเพิ่มทางเลือกให้แก่ผู้ที่สนใจลงทุนในโกลด์ฟิวเจอร์ส ซึ่งปัจจุบันจำนวนผู้ที่ซื้อขายโกลด์ฟิวเจอร์สเกินกว่าครึ่งหนึ่งเป็นผู้ลงทุนเดิมที่มีการซื้อขาย SET50 Futures ใน TFEX อยู่แล้ว”
อย่างไรก็ดี เนื่องจากยังมีผู้เกี่ยวข้องบางส่วนที่ยังไม่ได้รับทราบข้อมูลอย่างครบถ้วน TFEX จึงได้ขอให้สมาคมฯ และชมรมฯ ทำหน้าที่ในการชี้แจงและทำความเข้าใจกับผู้เกี่ยวข้อง โดย TFEX ยินดีให้การสนับสนุนทั้งในส่วนของการให้ความรู้และข้อมูลการประกอบธุรกิจอย่างเต็มที่ นอกจากนี้ การเลื่อนเปิดซื้อขายยังเป็นการให้เวลากับผู้ค้าปลีกทองคำที่สนใจในการที่จะพิจารณาโอกาสทางธุรกิจและเตรียมความพร้อมในการดำเนินธุรกิจโกลด์ฟิวเจอร์ส ซึ่งในปัจจุบันทางสำนักงาน ก.ล.ต. อนุญาตให้ทำได้ทั้งในรูปแบบของตัวแทนสนับสนุนการซื้อขาย หรือ Selling Agent (SA) และการเป็นผู้แนะนำลูกค้าให้กับโบรกเกอร์ หรือ Introducing Agent (IA) 
ในส่วนของการเปิดซื้อขายโกลด์ฟิวเจอร์สขนาด 10 บาทนั้น สมาชิกของ TFEX ทุกรายได้มีการลงทุนในระบบงานไปแล้ว รวมทั้งอยู่ระหว่างการทดสอบระบบงาน และดำเนินการให้ความรู้และการตลาดกับผู้ลงทุน ดังนั้น การชะลอการซื้อขายโกลด์ฟิวเจอร์สขนาด 10 บาท จึงมีผลกระทบต่อสมาชิกของ TFEX ทั้งหมดรวมถึงผู้ลงทุนในตลาดทุนอีกมากกว่า 5 แสนราย ซึ่ง TFEX จะต้องชี้แจงและขอความร่วมมือจากสมาชิกในการอธิบายต่อผู้ลงทุนถึงเหตุผลและความจำเป็นต่อไป
“การเปิดซื้อขายโกลด์ฟิวเจอร์สขนาด 10 บาททองคำนั้น จะเป็นผลดีต่อผู้ลงทุนในตลาดทุน แต่ TFEX เข้าใจในแรงกดดันของผู้ประกอบการร้านทอง ซึ่งได้รับผลกระทบจากทั้งภาวะเศรษฐกิจ ราคาทองคำที่สูงขึ้น การแข่งขันจากการซื้อขายทองออนไลน์ ไปจนถึงพฤติกรรมของผู้บริโภคในการซื้อทองรูปพรรณที่เปลี่ยนแปลงไป ดังนั้น การเลื่อนการซื้อขายโกลด์ฟิวเจอร์สขนาด 10 บาทครั้งนี้ เพื่อให้เวลาในการทำความเข้าใจและให้ความรู้แก่ผู้เกี่ยวข้อง จึงน่าจะเป็นทางออกที่สร้างความพอใจให้แก่ทุกฝ่าย และสำหรับกำหนดการเปิดซื้อขายใหม่นั้น TFEX จะหารือกับสมาชิกและประกาศให้ทราบต่อไป” นางเกศรากล่าวสรุป